Karlalið Fram í knattspyrnu tryggði sér í gærkvöld sæti í efstu deild á næstu leiktíð. Liðið hefur enn ekki tapað leik í 1. deildinni í sumar.
Framarar fengu Selfyssinga í heimsókn í Safamýrina í gærkvöld. Alexander Már Þorláksson skoraði fyrsta mark kvöldsins fyrir fram og tvíburabróðir hans, Indriði Áki Þorláksson tvöfaldaði svo forystuna á 55. mínútu. Selfyssingar náðu að klóra í bakkann með marki frá Gary Martin á 67. mínútu en það dugði ekki til og lokatölur 2-1 fyrir Fram. Á sama tíma töpuðu Kórdrengir svo fyrir Gróttu 1-2 og úrvalsdeildarsæti Fram þar með gulltryggt. Fram hefur unnið 15 leiki af 17 í sumar og gert tvö jafntefli. Liðið er með 47 stig á toppi 1. deildarinnar með 12 stiga forystu á ÍBV í öðru sæti þegar 5 leikir eru eftir.
Íslenska kvennalandsliðið í knattspyrnu fer upp um eitt sæti á heimslista FIFA sem birtur var í morgun. Liðið hefur þó ekki spilað neina leiki síðan síðasti listi kom út 25. júní. Ísland er því komið í 16. sæti listans og er einu sæti frá besta árangri liðsins sem er 15. sæti árin 2011, 2012 og 2013. Næsta verkefni liðsins er fyrsti leikur þess í undankeppni HM 2023, þar sem Ísland mætir Hollandi á Laugardalsvelli 21. september. Bandaríkjakonur halda sér á toppi listans en silfurlið Svíþjóðar frá því á Ólympíuleikunum fer upp um þrjú sæti og í 2. sætið. Í þriðja sæti er Þýskaland sem fer niður um eitt sæti.
Dregið var í riðla í undankeppni EM í körfubolta kvenna í morgun. Alls voru 38 lið skráð til leiks sem er metskráning í undankeppnina hjá kvennalandsliðum. Ísland var í 8. styrkleikaflokki og átti möguleika á að lenda með liðum úr styrkleikaflokkum 1, 4 og 5 þegar dregið var. Liðið mun spila í C-riðli með Spáni, Ungverjalandi og Rúmeníu en Spánverjar eru sem stendur í öðru sætinu á heimslista Alþjóða körfuknattleikssambandsins. Leikið verður í þrem gluggum sem spilaðir verða 7.-15. nóvember 2021, í nóvember 2022 og febrúar 2023.
Karlalið Fram í knattspyrnu tryggði sér í gærkvöld farseðil upp í úrvalsdeild en liðið spilaði þar síðast árið 2014. 